**Предмет: Oбавештење о условима за обављање стручног рада спортских стручњака и стручњака у спорту у систему спорта Републике Србије**

Поштовани,

Спортски савез Србије је у протеклом периоду, анализирајући стање „на терену“ од стране својих представника који су обишли више од 100 локалних самоуправа, утврдио да велики број спортских организација не испуњава услове који су предвиђени Правилником о ближим условима за обављање спортских активности и спортских делатности („Службени гласник РС број 42/2017“, од 4. маја 2017. године), посебно у сегменту који се тиче ангажовања одговарајућих спортских стручњака.

Посебан проблем који је уочен тиче се адекватне оспособљености спортских стручњака за рад са децом (лицима млађим од 16 године). Иако Закон о спорту предвиђа да „**ако ангажовани спортски стручњак ради са децом**, **мора имати одговарајуће више или високо образовање у области физичког васпитања и спорта, или да је поред основне стручне оспособљености и посебно стручно оспособљен за стручни рад са децом**, у складу са чланом 26. став 2. и чланом 29. ст. 1–4“, велики број спортских стручњака не испуњава наведене услове.

**Казна за непоштовање ове одредбе по члану 178. став 1, тачка 6. Закона о спорту износи од 50.000 до 150.000 хиљада динара за физичка лица.**

Спортски савез Србије је у циљу подизања капацитета у обављању стручног рада у области спорта, за спортске стручњаке и стручњаке у спорту који су чланови организација чланица ССС обезбедио стручно оспособљавање у области спорта у складу са законом **по повлашћеним ценама** у сарадњи са Факултетом за спорт Универзитета „УНИОН – Никола Тесла“ из Београда, на основу Споразума о сарадњи број 03-273, од 06.10.2014. године.

Факултет за спорт Универзитета „УНИОН – Никола Тесла“ у Београду za преко 40 спортских грана реализује стручно оспособљавање у складу са Законом о спорту и важећим правилницима Министарства омладине и спорта, уз испуњавање свих стандарда и прописа, како у просторним и материјалним, тако и у научним и стручним потенцијалима, на основу **Дозволе за рад Министарства омладине и спорта РС број 66-00-0016/2/2021-03 од 27.07.2021. године.**

Факултет за спорт обавља стручно оспособљавање за следећа спортска занимања и звања:

1. *Занимање Инструктор у спорту:*

* Спортски демонстратор (II ниво – 240 часова),
* Спортски инструктор (III ниво – 360 часова),
* Спортски инструктор – спортски учитељ (IV ниво – 360 часова);

1. *Занимање Тренер у спорту:*

* Спортски оперативни кондициони тренер (III ниво – 360 часова),
* Спортски оперативни тренер (III ниво – 360 часова),
* Спортски оперативни тренер – спортски учитељ (IV ниво – 360 часова);

1. *Занимање Организатор рекреације у спорту:*

* Спортско – рекреативни водитељ (III ниво – 360 часова),
* Спортско – рекреативни учитељ (IV ниво – 360 часова);

1. *Занимање Менаџер у спорту:*

* Оперативни спортски менаџер (III ниво – 360 часова);

1. *Занимање Организатор спортског пословања:*

* Организатор пословања организације у области спорта (III ниво – 360 часова),
* Организатор безбедности у спорту (III ниво – 360 часова);

1. *Занимање Судија у спорту:*

* Спортски судија (I ниво – 120 часова),
* Национални спортски судија (II ниво – 240 часова);

**Повлашћена цена** за програме стручног оспособљавања за све организације и спортске стручњаке **који се пријеве на Курс преко Спортског савеза Србије је у распону од 30.000 до 38.000 динара** (у зависности од изабраног спортског занимања/звања). Све наведене програме Факултет за спорт **реализује „он лајн“**, преко платформе „Е - ОСПОСОБЉАВАЊЕ“ ([www.eso.fzs.edu.rs](http://www.eso.fzs.edu.rs)).

Подношење Пријаве за стручно оспособљавање врши се преко спортског савеза Србије. Особа за контакт је ПЕТАР ШУНДИЋ, е маил: ps@sportskisavezsrbije.rs telefon 063-8020740. Приликом пријеве је неопходно навести: Име и презиме, контакт, телефон, е – маил и спортско звање/спортску грану за коју се конкурише.

Сигурни смо да ћете препознати значај ове иницијативе и њеним прихватањем поставити нове стандарде и унапредити стручни рад у спорту у оквиру Ваше спортске организације. На том путу у Спортском савезу Србије и Факултету за спорт имаћете поузданог и поносног партнера.

Срдачан и спортски поздрав!